Titel Old Boys

Tema: Kærlighed, Identitet, Skoleliv, Ungdomsliv, Anderledes

Fag: Dansk, Engelsk

Målgruppe: 6.-10. klasse

Spillefilm: 96 minutter, produktionsår 2018, Angel Film

Om filmen

På Caldermount, en fiktiv engelsk kostskole, gør den lille, undertrykte teenager Amberson, alt hvad han kan for at passe ind i skolens klassiske kostskolehierarki. Han ydmyges og udnyttes ofte af de noget større skolekammerater, men tager med oprejst pande imod alle de slag, der kommer. Særligt i kostskolens noget mærkelige udgave af rugby-spillet.

Meget ændrer sig dog den dag den nye fransklærer ankommer med en datter på drengenes alder. Agnes. Mødet mellem Amberson og Agnes bliver hurtigt til et voksende venskab, hvor deres kreative og kunstneriske evner kan komme til udtryk. Men Agnes er forelsket i skolens flotte helt og anfører, den lettere tumpede Winchester. Winchester søger derfor råd hos Amberson, da Agnes begynder at efterspørge den kunstneriske kreativitet, som Winchester ikke besidder. Afslutningsvis formår filmens tre unge hovedpersoner hver for sig at sige fra overfor de tåbelige traditioner og forventninger, som de konfronteres med.

Om den pædagogiske vejledning

\*Old Boys’ er en skæv, humoristisk og veloplagt coming of age-film. Den giver et lidt karikeret indblik i det noget forstokkede kostskoleliv, hvor gamle traditioner og oldnordiske kønsstereotyper stadig hersker.

Filmen er oplagt at beskæftige sig med som en udviklingshistorie, og de tre hovedpersoner er tydeligt optegnede, så et dansk- eller engelskfagligt arbejde med filmen kan oplagt kredse om personkarakteristikken.

Denne pædagogiske vejledning giver en række bud på, hvordan man kan arbejde med filmen. Der foreslås konkrete opgaver til arbejdet med personkarakteristik, komposition, temaer og intertekstualitet. I opgaverne tages der udgangspunkt i mulighederne for at arbejde med samtaler på klassen, individuelt arbejde og gruppearbejde.

Faglig relevans/kompetenceområder

Arbejdet med ‘Old Boys’ giver gode muligheder for at arbejde med fortolkning og temaer i dansk og engelsk. Samtidig giver filmen et humoristisk (og måske lettere overdrevet) indblik i den engelske kostskoleverden.

Læringsmål

● Eleven har viden om temaers universelle gyldighed

● Eleven kan gennemføre en indsigtsfuld analyse af en tekst

Før I ser filmen

Tal sammen om, hvad I kender til den engelske kostskole.

Hvilke traditioner er forbundet med kostskolen og hvordan adskiller den sig fra den danske folkeskole eller efterskole?

Tal sammen to og to om hvorfor at filmen hedder ’Old Boys’? Hvad tænker I på, når I hører den titel – og hvad kan det betyde for filmens handling og udvikling?

Efter I har set filmen

Personkarakteristik

Vælg en af filmens tre hovedpersoner. Amberson, Agnes eller Winchester. Lav en dybdegående personkarakteristik af figuren. I din personkarakteristik skal du bl.a. besvare følgende spørgsmål:

* Hvilken udvikling går personen igennem i løbet af filmen?
* Hvilken betydning har personen for de to andre hovedpersoner i filmen, og hvilken rolle spiller de
* Hvordan er personens forhold til de voksne i filmen?
* Hvad har personen nemt ved?
* Hvad har personen svært ved?
* Hvad opdager og lærer personen igennem filmen?
* Hvad er personens væsentligste karaktertræk?

Komposition

Sæt filmens handling ind i berettermodellen.

Diskuter sammen på klassen, hvad der er filmens Point of no return for henholdsvis

* Amberson
* Agnes
* Winchester

Er det samme sted i filmen?

Tal sammen om hvordan filmen starter og afrundes. Er der tale om en åben eller lukket indledning/slutning?

Temaer

Filmen tager fat i flere forskellige temaer. Heriblandt kærlighed, skoleliv og det at være anderledes.

Nedenfor er en række spørgsmål til de forskellige temaer, som I kan arbejde med i klassen.

*Kærligheden:*

* Hvilken erfaring har de tre personer hver især med kærligheden, da filmen starter?
* Hvorfor lyver Agnes om hendes mange drengebekendtskaber fra Nantes?
* Hvorfor tror Amberson ikke på sig selv, når han fornemmer at Agnes faktisk er mere fokuseret på indhold end udseende?
* Kan I forstå, hvorfor Winchester bruger Amberson til at få tættere kontakt med Agnes? Kunne I selv finde på det?
* Hvorfor passer Amberson og Agnes så godt sammen?

*Skolelivet:*

* På hvilken måde adskiller kostskolelivet sig fra det skoleliv, som I kender?
* Hvordan er forholdet til lærerne og de ansatte på skolen – og hvordan tænker I, at de opfører sig? Som voksne?
* Filmen gør lidt grin med det engelske kostskoleliv. Kan I finde eksempler på steder, hvor I tror, at filmen overdriver eller taler usandt?

*At være anderledes:*

* Et engelsk udtryk lyder således: *”Everyone you know is fighting a battle you know nothing about”*. Passer det på denne film? Hvordan?
* Giv eksempler på hvordan Amberson adskiller sig fra de andre på kostskolen?
* Umiddelbart virker Winchester til at være ligesom alle de andre drenge – men til slut i filmen handler han meget overraskende? Hvad gør han til slut – og hvordan tror I, at han har det med at bryde med de forventninger, som andre har til ham?
* Filmen tager fat i stereotyper og rusker dem lidt. Kan I finde eksempler på dette?

Intertekstualitet

De fleste af jer kender nok til historien ’Busters Verden’ og har enten set den på film eller læst Bjarne Reuters bog. En af de berømte scener fra ’Busters verden’ har en tydelig intertekstuel reference til den engelske film ’Kes’ af Ken Loach fra 1969.

Samme scene genbruges på mange måder i starten af ’Old Boys’.

Gense scenen i ’Old Boys’ fra 02.55-04.25.

Se bagefter scenerne fra ’Busters Verden’ og ’Kes’ her; <https://www.youtube.com/watch?v=fezPHH2MKy4>

og <https://www.youtube.com/watch?v=uUybxpz-0xU>

* Hvilke ligheder og forskelle kan I få øje på?
* Prøv at sammenligne Buster med Amberson. Har de to figurer noget til fælles? Hvordan tackler de hver især rollen som outsider?